Katona drámájának betiltása

* 1819 – a székesfehérvári színésztársulat pesti vendégszereplés során kívánta előadni a darabot, de a cenzúra nem engedélyezte
* 1820 – csak könyv formájában került a közönség elé a mű
* 1845 – a Nemzeti Színház szerette volna előadni a darabot, de a Könyvbíráló Hivatal nem engedélyezte
* 1849-58 – egyáltalán nem kerülhetett színre a dráma
* 1860 – a cenzúrázott változat bemutatásra került
* 1868-tól az eredeti változat szerepel a színházak repertoárjában

Cenzori jelentés

A Magyar Cenzúra Bizottság betiltja Katona József Bánk bán (kelt. 1815) című művét, mert a fent megnevezett dráma által közölt tartalmak nem a szocialista valóságot tükrözik, nem segítik elő, sőt hátráltatják a kommunista fiatalság jellemének formálását, megnehezítik világnézetük helyes alakulását. Pártunk tagjainak hamis képet mutat a mű a világról, gátolja a népeink közötti kapcsolat elmélyítését. Bizottságunk mindezt az alábbi konkrét példákon keresztül kívánja igazolni:

1. A dráma azt sugallja, hogy társadalmunk egyes rétegeinek oka van panaszkodni, de egy igazi kommunista még a feltételezhető nehézségek esetén sem viselkedik így, mint a műben megjelenő Tiborc nevű paraszt, aki a szegénységet, elnyomást próbálja szimbolizálni. Ennek ellenére népünk minden tagja egyenlő és vezetőink kiváló munkájának köszönhetően az életszínvonal is emelkedik.
2. Ezen felül, jövőnk egyik záloga a Szovjet Unióval ápolt barátság, az internacionalizmus eszmeisége, mely nem egyeztethető össze azokkal a hazafias szólamokkal, melyeket Bánk képvisel. Mindez nem járul hozzá népeink közötti gyümölcsöző együttműködés továbbfejlesztéséhez.
3. Szeretett vezérünk, Rákosi elvtárs iránti tiszteletünk, az ő személyének sérthetetlensége összeegyeztethetetlenazzal a képpel, ahogy a mű egyes szereplői elbánnak a rangban felettük álló személlyel. Mindezzel azt sejtetik, hogy megkérdőjelezhető a vezér rátermettsége, bizonyos okokból leváltható posztjáról.

Összességében a Bizottság igazoltnak tekinti, hogy a mű ellentétes népünk tanításaival, káros, megtévesztő ideológiákat vázol fel a társadalom egyes csoportjairól, ezért nem megengedhető, hogy mindez széles rétegekhez is eljusson. Már Vlagyimir Iljics Lenin is megfogalmazta a veszélyét annak, hogy hasonló tartalmú művek közkézen forogjanak: „A burzsoázia (az egész világon) erősebb még nálunk, mégpedig sokszorta erősebb. Ha ráadásul meg egy olyan fegyvert is adnánk a kezébe, mint a politikai szervezkedés szabadsága (sajtószabadság, mert a sajtó a politikai szervezkedés központja és alapja), akkor megkönnyítenénk az ellenség dolgát, segítenénk az osztályellenséget. Nem óhajtunk öngyilkosságot elkövetni, ezért ezt nem tesszük meg (…).”